Sărbătorile zilei:
Ortodoxe
Sf. Mc. Agapie, Plisie şi Timolau
Greco-catolice
Sf. m. Agapie şi cei împreună cu el
Romano-catolice
Sf. Luiza de Marillac, călug.
Biserica Ortodoxă îi pomeneşte în ziua de 15 martie pe Sfinţii Mucenici Agapie, Plisie şi Timolau.
Sfinţii mucenici au fost omorâţi în Cezareea Palestinei, la ordinul guvernatorului Urban, în timpul persecuţiilor împotriva creştinilor declanşate de împăratul roman Diocleţian (284-305). Au fost patru edicte împotriva creştinilor, date de Diocleţian în anii 303-304.
Sfântul Agapie era din Gaza, Sfântul Plisie din Egipt şi Sfântul Timolau din Pontul Euxinului.
"Dându-se păgână poruncă împărătească prin toate ţările şi cetăţile, ca toţi creştinii să fie siliţi la închinarea la idoli şi la necuratele lor jertfe, atunci, săvârşindu-se un oarecare praznic de Dumnezeu urât în cetatea Cezareei şi popor fără număr adunându-se din satele cele de primprejur, s-a pregătit priveliştea la care creştinii cei ţinuţi în legături aveau să fie munciţi".
La această privelişte sângeroasă asistau şi Agapie, Plisie şi Timolau. Cei trei tineri din dragostea lor pentru Adevăr care este Hristos, aşa cum spune despre Sine: "Eu sunt Calea, Adevărul şi Viaţa. Nimeni nu vine la Tatăl Meu decât prin Mine" (Ioan 14, 6), au alergat în faţa guvernatorului şi cu mare glas au strigat că şi ei sunt creştini.
Au fost întemniţaţi, apoi supuşi la multe. Au suferit martiriul prin tăierea capului. (sursa: vol. "Vieţile Sfinţilor")